钦定古今图书集成/历象汇编/岁功典/第083卷 > 临江仙〈小春〉 陈子龙
## 钦定古今图书集成/历象汇编/岁功典/第083卷 > 临江仙〈小春〉 陈子龙

西风料峭黄花暮，斜阳一角红楼。罗衣添得又还休。
银蝉寒约指，宝鸭暖藏钩。　忽忆软金杯自捧，重携
残烛淹留。于今玉漏更悠悠。不知千里梦，无奈五更
愁。

《古诗玉衡》指孟冬，“众星何历历。白露沾野草，时节忽
复易。”

汉司马相如《上林赋》：“背秋涉冬，天子校猎，乘镂象，六
玉虬，拖蜺旌，靡云旗。”〈又〉《封禅文》“濯濯之麟，游彼灵畤。
孟冬十月，君徂郊祀。驰我君舆，帝以享祉。”

后汉张衡《西京赋》：“孟冬作阴，寒风肃杀，雨雪飘飖，冰
霜惨烈。”

晋李颙《感冬篇》，“高阳揽元辔，太皞御冬始，望舒游天
策，曜灵协燕纪。”

庾儵《冰井赋》：“孟冬之月，群阴毕升。霜雪纷其交沦，流
波结而成凌。启南墉之重隩，将却热以藏冰。”

宋鲍照诗：“钲歌首寒物，归吹践开冬。”

唐王珪诗：“十月五星聚，七年四海宾。”

沈佺期诗：“星明应天游，十月戒丰镐。”

《杜甫》诗：“汉源十月交，天气凉如秋。草木未黄落，况闻
山水幽。”〈又〉渔舟上急水，猎火著高林。

宋韩维诗：“场功十月毕，田家足幽事陆游诗：“桐落井床多槁叶，菊残衫袖尚馀香。”

《国语》：“昔武王伐殷，岁在鹑火，月在天驷，日在析木之
津。”〈注〉岁，岁星也，鹑火次名。谓武王始发师东行，时殷
之十一月二十八日戊子，于夏为十月，是时岁星在
张十三度。张，鹑火也。天驷，房星也，谓戊子日月宿房
五度。津，天汉也。析木次名，谓戊子日日宿箕七度。
《诗经豳风七月章》：“十月获稻。为此春酒，以介眉寿。”〈朱注〉
介，助也。

十月，纳禾稼，黍稷重穋禾麻菽麦。〈笺〉纳，内也，治于场
而内之。囷，仓也。〈疏〉十月之终，“纳禾稼之所收获者，黍、
稷、重穋、禾、麻、菽、麦之等”，纳之于囷仓之中。

十月涤场，朋酒斯飨。“曰杀《羔羊》，跻彼公堂。称彼兕觥，
万寿无疆。”〈笺〉十月，民事男女俱毕，无饥寒之忧，国君
闲于政事而飨群臣。

《周礼秋官小司寇》：“孟冬祀司民，献民数于王，王拜受
之，以图国用而进退之。”〈订义〉郑锷曰：“轩辕之角有大民、
小民之星，其神实主民。说者谓春官祭之，然春官天
府但受其数耳。司民之官言司寇及孟冬祀司民之
日献其数，则司民之祀正司寇之所主明矣。先王以
为民之登耗必有神主之，故每岁孟冬物成之时使
司寇祀之。亦以刑者所以驭民，而民之多寡皆本乎
刑之繁省故也。司民已祀”则献民数于王，见其奉天
以用刑，而刑不至于残民，故其生成之数如此。王拜
受之，以图国用，则以民之登耗，知敛之丰匮，由是而
进退所用之物。民多赋足，则进之而备礼；民少赋乏，
则退而杀礼。杨氏曰：“冢宰虽制国用，而进退之，则在
王而已。”

《左传·庄公十六年》：郑伯治与于雍纠之乱者，九月，杀
公子阏刖、强鉏。公父定叔出奔卫。三年而复之，曰：“不
可使共叔无后于郑。”使以十月入，曰：“良月也，就盈数
焉。”君子谓强鉏不能卫其足。

僖公五年八月甲午，晋侯围上阳，问于卜偃曰：“吾其
济乎？”对曰：“克之。”公曰：“何时？”对曰：“童谣云：‘丙之晨，龙尾
伏辰，均服振振，取虢之旗。鹑之贲贲，天策焞焞，火中
成军，虢公其奔，其九月十月之交乎？丙子旦，日在尾，
月在策，鹑火中，必是时也’。”冬十二月丙子朔，晋灭虢，
虢公丑奔京师。〈注〉龙尾，尾星也。日月之会曰辰。日在
尾，故尾星伏不见。鹑鹑，火星，《天策》傅说：星交，晦朔交
会。是夜日月合朔于尾，月行疾，故至旦而过。在策，周
十二月，夏之十月。

襄公十八年十二月楚师伐郑晋人闻有楚师董叔
曰：“夭道多在西北南师不时必无功。”〈注〉岁在豕韦，月
又建亥，故曰“多在西北。”不时，谓触岁月。〈疏〉《豕韦》一名
《娵訾》，当亥之次也。周十二月，夏之十月，其月又建亥，
故曰“多在西北。”

《国语》：单襄公假道于陈，以聘于楚。火朝觌矣。道茀，不
可行也。〈注〉火，心星也。觌，见也。朝见，谓夏正十月晨见
于辰。

《史记秦始皇本纪》：“始皇推终始五德之传，以为周得
火德，秦代周德，从所不胜。方今水德之始，改年始朝
贺皆自十月朔，衣服旄旌节旗皆上黑。”

《封禅书》，“秦以冬十月为岁首，故常以十月上宿，郊见
通权火，拜于咸阳之旁，而衣上白，其用如经祠云。”〈注〉
李奇曰：“宿，犹斋戒也。”张晏曰：“权火，烽火也，状若井洁
皋也。其法类称，故谓之权，欲令光明远照，通祀所也。”
汉祀五畤于雍，五里一烽火。如淳曰：“权，举也。”《索隐》曰：
“权，如字，一音爟。”《周礼》：“有司爟爟火官。”张晏解非也。
《汉书高祖本纪》：“元年冬十月，五星聚于东井，沛公至
霸上。”〈注〉如淳曰：《张仓传》云：“以高祖十月至霸上”，故因
秦以十月为岁首。

二年春二月，举民年五十以上，有修行，能率众为善，
置以为三老。乡一人。择乡三老一人为县三老，与县
令、丞、尉，以事相教，复勿繇戍。以十月赐酒肉。

《叔孙通传》：“汉七年，长乐宫成，诸侯群臣朝十月仪，先
平明，谒者治礼，引以次入殿门，延中陈车骑、戍卒、卫
官，设兵，张旗志。传曰：‘趋殿下，郎中侠陛，陛数百人，功
臣列侯诸将军军吏以次陈西方东乡，文官丞相以
下陈东方西乡，大行设九宾胪句传。于是皇帝辇出
房，百官执戟传警，引诸侯王以下至吏六百石以次’”
奉贺，自诸侯王以下，莫不震恐肃敬。至礼毕，尽伏置
法酒。诸侍坐殿上，皆伏抑首，以尊卑次起上寿。觞九
行，谒者言“罢酒。”御史执法举不如仪者，辄引去。竟朝置酒，无敢讙哗失礼者。于是高帝曰：“吾乃今日知为
皇帝之贵也。”〈注〉汉时尚以十月为正月，故行朝岁之
礼，史家追书“十月”，《志》与“帜”同音。

《高帝本纪》：“九年冬十月，淮南王、梁王、赵王、楚王朝未
央宫，置酒前殿，上，奉玉卮为太上皇寿。
十一年诏曰：‘欲省赋甚，今献未有程，吏或多赋以为
献，而诸侯王尤多，民疾之。令诸侯王、通侯常以十月
朝献及郡，各以其口数率，人岁六十三钱，以给献费。
十二年冬十月，上还，过沛留，置酒沛宫，悉召故人父
老子弟佐酒’”，发沛中儿得百二十人，教之歌。酒酣，上
击筑自歌曰：“大风起兮云飞扬，威加海内兮归故乡，
安得猛士兮守四方。”令儿皆和习之。

《西京杂记》：戚夫人侍儿贾佩兰，后出为扶风人段儒
妻。说在宫内时，十月十五日，共入灵女庙，以豚黍乐
神，吹笛击筑，歌上灵之曲，既而相与连臂踏地为节，
歌“赤凤凰来。”

《汉书景帝本纪》：元年冬十月，诏曰：“盖闻古者祖有功
而宗有德，制礼乐各有由。歌者所以发德也，舞者所
以明功也。高庙酎奏《武德》《文始》《五行》之舞，孝惠庙酎
奏《文始》《五行》之舞。孝文皇帝临天下，德厚侔天地，利
泽施四海，靡不获福。明象乎日月，而庙乐不称，朕甚
惧焉。其为孝文皇帝庙为《昭德》之舞，以明休德，然后
祖宗之功德施于万世，永永无穷，朕甚嘉之。其与丞
相、列侯、中二千石、礼官具礼仪奏。”

《武帝本纪》：“元狩元年冬十月，行幸雍，祠五畤，获白麟，
作《白麟之歌》。”〈注〉获白麟，因改元曰“元狩”也。

元封元年，诏曰：“朕登封泰山，至于梁父，然后升䄠，肃
然自新，嘉与士大夫更始。其以十月为元封元年，行
所巡至博、奉、高、蛇丘、历城、梁父，民田租逋赋贷已除，
加年七十以上孤寡帛，人二匹。四县无出今年算。”赐
天下民爵一级，女子百户牛、酒。

《宋书符瑞志》：“汉宣帝神爵四年十月，凤凰十一集杜
陵。”

“光武建武十七年十月，凤凰五，高八九尺，毛羽五采，
集颍川郡，群鸟并从，行列盖地数顷，留十七日乃去。”
《后汉书郅恽传》，“汝南旧俗，太守十月享会，百里内县
皆赍牛酒，到府䜩饮。”

《明帝本纪》：永平二年“十月壬子，幸辟雍，初行养老礼。
诏曰，闲暮春吉辰，初行大射令月元日，复践辟雍，尊
事三老，兄事五更。”〈注〉《东观记》曰：“十月元日。”

永平五年冬十月，行幸邺，常山三老言于帝曰：“上生
于元氏，愿蒙优复。”诏曰：“丰、沛、济阳，受命所由，加恩报
德，适其宜也。今永平之政，百姓怨结，而吏人求复，令
人愧笑，重逆此县之拳拳。其复元氏县田租更赋六
岁，劳赐县掾吏及门阑走卒。”

《章帝本纪》“建初五年，始行《月令》迎气乐。”〈注〉《东观记》曰：
马防上言：“圣人作乐，所以宣气致和，顺阴阳也。臣愚
以为可因岁首发太蔟之律，奏《雅》《颂》之音，以迎和气。”
时以作乐器费多，遂独行十月迎气乐也。

《陈宠传》：“帝敬纳宠言，每事务于宽厚，是后人俗和平，
屡有嘉瑞。”汉旧事，断狱报重，常尽三冬之月。是时帝
始改用冬初，十月而已。

《宋书符瑞志》：“安帝延光三年十月壬午，凤凰集京兆
新丰西界槐树。”

《后汉书东夷传》：“高句骊以十月祭天，大会名曰东盟。
其国东有大穴，号禭神，亦以十月迎而祭之。”

濊常用十月祭天，昼夜饮酒歌舞，名之为“舞天。”
《通鉴》：魏文帝黄初二年十月己亥，公卿朝朔旦，并引
杨彪，待以客礼，赐延年椐杖、冯几。

《名画录》：“曹弗兴之笔，代不复传。秘阁之内，一龙而已。
吴赤乌元年十月，大帝游青溪，见一赤龙自天而下，
凌波而行，遂命弗兴图之。”

《拾遗记》：“岱舆山有员渊千里，常沸腾，以金石投之则
烂如土。孟冬水涸，中有黄烟从地出，起数丈，烟色万
变。山人掘之，入数尺，得燋石如炭灭，有碎火以蒸烛
投之则然而青色，深掘则火转盛。”

《纪闻》：“晋太和中，广陵人杨生者，畜一犬，怜惜甚至，常
以自随。后生饮醉，卧于荒草之中，时方冬燎原，风势
极盛，犬乃周匝嗥吠，生都不觉，犬乃就水自濡，还即
卧于草上。如此数四，周旋跬步，草皆沾湿，火至免焚
尔。”

《前凉录》：“建兴三年冬十月，兰池长赵婴上言，军士张
冰于青涧水中得一玉玺，钮，光照水外，文曰‘皇帝行
玺’。张寔曰：‘是非人臣所得留’。”遣使送于京师。

《弘明集》：梁有广州南海郡人何规，以天监十四年十
月二十三日采药于豫章胡翼山，遇一僧，手提书一
卷授规。规开视，卷内题名为“慧印三昧经。”

《云笈七签》：至德二年十月二十八日诏曰：“江油旧壤，
境带灵山，自狩巴梁，屡昭感应，眷兹郡邑，合有增崇。
可昇龙州为都督府，赐号应灵郡。”

《魏书高祖本纪》，太和八年诏曰：“俸制已立，宜时班行其以十月为首，每季一请。”于是内外百官受禄有差。
《北史魏孝文帝本纪》：太和十一年冬十月甲戌，诏曰：
“孟冬十月，人闲岁隙，宜于此时导以德义。可下诸州
党里之内，推贤而长者，教其里人，父慈子孝，兄友弟
顺，夫和妻柔。不率长教者，具以名闻。”

《通典》：“后魏景穆帝立五岳四渎庙于桑干水之阴，春
秋遣有司祭其山川诸神三百二十四所，每岁十月
遣祠官诣州镇遍祀。”

《北齐书神武本纪》，普泰元年十月，岁星、荧惑、镇星、太
白聚于觜参，色甚明。《太史占》云：“当有王者兴。”是时神
武起于信都。

《北史颜恶头传》：恶头妙于易筮，游州市观卜，有妇人
负囊粟来卜，历七人皆不中，而强索其粟，恶头尤之。
卜者曰：“君若能中，何不为卜？”恶头因筮之曰：“登高临
下，水泂泂，惟闻人声，不见形。”妇人曰：“娠身已七月矣，
向井上汲水，忽闻胎声，故卜。”恶头曰：“吉。”十月三十日，
有一男子诣卜者，乃惊服曰：“是颜生耶？”相与具羊酒
谢焉。

《山堂考索》：“后周以十月祭神农、伊耆以下至毛介等
神于五郊，五方天地星宿、四灵、五帝、五官、岳镇，下至
原隰，各分其方合祭之。”

《隋书礼仪志》：“开皇初，社稷并列于含光门内之右，孟
冬下亥祭之。”

孟冬，祭神州之神，以太祖武元皇帝配。牲用犊二。
《袁充传》：充年十馀岁，其父党至门，时冬初，充尚衣葛
衫，客戏曰：“袁郎子𫄨兮绤兮，凄其以风。”充应声答曰：
“唯𫄨与绤，服之无斁。”以是大见嗟赏。

《玉海》：唐武德元年十月四日，诏“杀气方严，宜顺天时，
耀威武，可大集诸军，朕将临校阅。”

《唐会要》：武德二年十月二十九日甲子，亲祠华岳。
《唐书礼乐志》：“孟冬祭神州地祗，以太宗配，又祭司寒
一献。”

《选举志》：“每岁五月颁格于州县，选人应格，则本属或
故任取选解，列其罢免善恶之状，以十月会于省，过
其时者不叙，其以时至者乃考其功过，同流者五五
为联，京官五人保之，一人识之。刑家之子、工贾异类
及假名承伪，隐冒升降者有罚。文书粟错隐幸者驳
放之，非隐幸则不”

《唐六典》：“军卫武官选授之制，每岁孟冬以三旬会其
人。去王城五百里，集于上旬，千里之内，集于中旬；千
里之外，集于下旬。”

《旧唐书太宗本纪》：贞观四年冬十月十日，校猎于贵
泉谷。十三日，校猎于鱼龙川。自射鹿献于大安宫。
《唐会要》：贞观十八年十月八日，山南献木连理，交错
玲珑，有同罗目一丈之馀，井枝者二十馀所。司徒长
孙无忌曰：“自顷嘉祥杂遝，陛下推而不居，遂令史臣
阁笔，无以示后。”因相率拜贺。帝曰：“瑞应之来，朕当苦
心”劳力，以答天地。何烦致贺。

《法苑珠林》：“唐贞观十八年十月，汾州、并州文水县两
界，天大雷震，空中云内落一石下大如碓。”脊高腹
平。时西域摩伽陀菩提寺长年师来到西京，内外博
知《敕问答》云：“是龙食，二龙相争故落下。”

《玉海》：“显庆三年十月八日，吕才以御制雪诗为《白雪
歌》。”

唐高宗龙朔三年十月十六日，绛州介山麟见。
《唐会要》：“乾封元年十月十四日，上以四部群书传写
讹谬，乃诏东台侍郎赵仁本、兼兰台侍郎李怀严、兼
东台舍人张文瓘等，集儒学之士刊正，然后缮写。”
《唐书·王𬘭传》：武后欲季冬讲武，有司不时办，遂用明
年孟春。𬘭曰：“按《月令》，孟冬，天子命将帅讲武，习射御
角力，此”乃“三时务农，一时讲武，安不忘危之道。今孟
春讲武，以阴政犯阳气，害发生之德。愿陛下不违时
令，前及孟冬，以顺天道。”

《唐会要》：“开元十三年十月三日癸丑，新造铜仪成，置
于武成殿前，以示百官。”

《唐六典》：“天宝十三载十月一日，御勤政楼，试四科举
人。问策外，更试诗赋各一道。”制举试诗赋自此始。
《开元天宝遗事》：“李白于便殿对明皇撰诏诰，时十月
大寒，冻笔莫能书字，帝敕宫嫔十人，侍于李白左右，
令各执牙笔呵之，遂取而书其诏。”其受眷如此。
柳氏旧闻：肃宗吴皇后侍寝不寤，吟呼若有痛苦气
不属者，肃宗呼之不解，秉烛视之，良久乃寤。问之，后
以手按其左胁曰：“妾梦神人，长丈馀，介金甲，操剑，顾
谓妾曰：‘帝命吾与汝为子，自左胁以剑决而入，痛不
可忍，今未已也’。”肃宗验之于烛下，则若有𫄧而赤者
存焉。遂以十月十三日生代宗。

《挥尘前录》：“唐代宗十月十三日天兴节。”

《唐会要》：“大历十一年十月十八日，太府少卿韦光辅
奏，请改造铜斗、斛、尺、称等行用。”

《唐书李程传》，德宗季秋出畋，有寒色，顾左右曰：“九月
犹衫，二月而袍，不为顺时。朕欲改月，谓何？”左右称善程独曰：“明皇著《月令》，十月始裘，不可改。”

曰：《帖金部格》云：“敕松、当、悉、维、翼等州熟羌，每年十月
已后即来彭州互市易法时差上佐一人于蚕崖关
外，依市法至市场交易，勿令百姓与往还。”

《通鉴纲目》：太和三年十月，立听讼观，置律博士。
《旧唐书文宗本纪》：太和七年十月壬辰，上降诞日，僧
徒、道士讲论于麟德殿。翼日，宰相路随等奏：“诞日斋
会，诚资景福。臣伏见开元十七年张说、源乾曜请以
诞日为千秋节，内外宴乐，以庆昌期，颇为得礼。”上深
然之。宰臣因请十月十日为庆成节上诞日也。从之。
开成二年。又敕。“庆成节。宜令京兆尹准上巳、重阳例。
于曲江会文武大僚。”

《玉海》：唐文宗开成二年十月，陈、许奏，“野蚕自生桑上，
三遍成茧，连绵九十里。百姓以为彩绵䌷绢。”

《千金月令》：“十月朔，都城士庶皆出城飨坟，禁中车马
朝陵，如寒食节。”

《唐书西域传》：“东女国女巫者，以十月诣山中，布糟麦，
咒呼群鸟。俄有鸟来，如鸡状，剖视之，有谷者岁丰，否
则有灾，名曰鸟卜。”

《酉阳杂俎》：“焉耆十月十日，王为厌法王，领家出宫，首
领代王焉。一日一夜处分王事。十月十四日，每日作
乐，至岁穷拔汪那。”

《玉海》：梁太祖十月二十一日诞为“大明节。”

《锦绣万花谷》：“蜀孟㫤十月宴芳林园，赏红栀子花。其
花六出而红，清香如梅。”

《辽史太祖本纪》：“神册四年冬十月丙午，次鸟古部，天
大风雪，兵不能进。上祷于天，俄顷而霁。”

《燕翼诒谋录》：前代赐时服，惟将相、翰林学士至诸军
大校而止。建隆三年，太祖皇帝谓宰相曰：“时服不赐
百官，甚无谓也，宜并赐之。”乃以冬十月朔，赐文武常
参官时服。自后遂为定例。

《宋史五行志》：“乾德二年十月，眉州献禾生九穗图。”
《玉海》：“乾德四年，京兆果州进嘉禾。十月十九日，和岘
请作嘉禾等曲。”

《燕翼诒谋录》：“开宝二年十月丁亥，诏西川、山南、荆湖
等道所荐举人，并给来往公券，令枢密院定例施行。”
盖自初起程以至还乡，费皆给于公家。

《玉海》：“开宝八年十月十九日，将议巡幸，遣王仁珪、李
仁祚、焦继勋同修洛阳宫室。”

《宋史食货志》：“江南、两浙、荆湖、广南、福建，土多秔稻，须
霜降成实，自十月一日始收租。”

《清异录》：庐山白鹿洞，游士辐辏，每冬寒醵金市乌薪，
为御冬备，号“黑金社。”十月旦日，命酒为毡炉会，盖御
密窗，家张置毯褥，以是日始也。

《宋史礼志》：太宗以十月七日为乾明节，复改为“寿宁
节。”

太平兴国五年十月下元节，依中元例张灯三夜。
《五行志》：“太平兴国五年十月，龙水县华严寺旧截竹
为筒，引水忽生枝叶，长二丈许，知州姜宣以闻。”
《玉海》：“太平兴国八年十月五日，祀土德于黄帝坛，圭
币牢具如大祠。”

《燕翼诒谋录》：太平兴国九年十月，岚州献兽，一角似
鹿，无斑，角端有肉，性驯善。诏群臣参验。徐铉、滕中正、
王佑等上奏曰：“麟也。”宰相宋琪等贺。

《玉海》：“雍熙三年十月庚戌，下元节，宴辅臣于枢密使
王显第，夜分，就赐御制杂言一篇。”

雍熙四年十月丙申，乾明节，群臣上寿。

《枫窗小牍》：“淳化三年冬十月，太平兴国寺牡丹红紫
盛开。”

辟寒学士，旧规，十月初赐锦长袄子。国初以来，赐翠
毛锦，太宗改赐黄盘雕锦。

《玉海》：咸平四年十月二十七日甲子，诏曰：“国家设广
内石渠之宇，访羽陵汲冢之书，广献书之路，每卷给
千钱，三百卷以上量才录用。”

咸平五年十月十七日，幸龙图阁观《五经图》，赐宴。
咸平六年十月三日己未，对辅臣龙图阁观种放《山
居图》。〈注〉放别业在终南，林泉幽胜，帝命画工图之。
《宋史真宗本纪》：“大中祥符元年十月甲寅，次太平驿，
赐从官辟寒丸、花茸袍。”

《玉海》：“大中祥符元年十月二十六日，东封礼成，御朝
觐坛肆赦。少府监所设金鸡送山下。其竿盘、木马、夹
耳等物，下经度制置使制造。”

《宋史礼志》：“真宗大中祥符四年十月二十九日，诏皇
太子、宗室、近臣、诸帅赴玉宸殿翠芳亭观稻赐宴，仍
以稻分赐之。”

《山堂考索》：“宋真宗大中祥符五年十月三日，奉天书
于朝元殿，恭谢上皇大帝。圣祖配位在东，太祖、太宗
在西。”

《玉海》：“大中祥符八年十月丙午，命吏部取选人先试，
判择可者，送学士院试诗、赋、论，命入馆校勘书籍。三
年改官天禧二年十月十一日，召近臣于玉宸殿观刈小香、
占城稻，赐宴安福殿。”

景祐二年十月八日，召近臣后苑观稼殿赏稻，赐酒
三行。

康定元年十月朔，翰林学士赐对衣、“红锦袍。”

庆历八年十月二日，“南蕃涂渤国遣使奉表，贡佛、金
骨、真珠、犀牛角、象齿。”

《宋仁宗实录》：皇祐二年十月五日，诏“礼神玉令少府
择宽洁之室奉藏。”

《玉海》：皇祐二年十月，以大飨庆成，十三日赐饮福宴
于集英殿。上举觞属群臣，毕釂曰：“与卿等均受其福。”
酒九行罢。二十二日乙亥，宴京畿父老百五十人于
锡庆院。

皇祐五年十月二十一日，御延和殿，召辅臣观《指南
车》。

嘉祐四年十月十七日，司天言：“十二日庙中行礼，月
色皎然，有黄云捧月。”

嘉祐五年十月，深州言“野蚕成茧，被于原野。”

熙宁六年十月十二日，熙河奏捷，紫宸殿称贺，上解
所服白玉带赐宰臣。十八日，亲阅军校兵士试武艺，
赐银有差。上厉精武事，训肄有法，每旬一御后殿，程
能否而观沮之，不数月，兵气一新。

苏轼《河复》诗，叙“熙宁十年秋，河决澶渊，注钜野，入淮
泗，自澶魏以北皆绝流而济，楚大被其害，彭门城下
水二丈八尺，七十馀日不退，吏民疲于守御。十月十
三日，澶州大风终日，既止，而河流一支已复故道，闻
之喜甚，庶几可塞乎，乃作《河复》诗。”

《玉海》：“元丰二年十月二日，后苑观稻。”

《桯史》：“元祐丁卯十月，定襄守臣得禾，异亩同颖。部使
者臣商英作《嘉禾篇》。”

《东坡诗话》：元祐六年十月二十六日祷雨，张龙公会
景贶、履常二。欧阳子作诗云：梦回闻剥啄，谁乎赵、陈”
予景贶拊掌曰：“句法甚新，前人未有此法。”季默曰：“有
之。”长官请客，吏请客，目曰：“主簿少府我。”即此语也。
《志林》：绍圣元年十月十二日，与幼子过游白水岩佛
迹院，浴于汤池，热甚，其源殆可熟物。循山而东，少北
有悬水百仞，山八九折，折处辄为潭，深者磓石五丈，
不得其所止。雪溅雷怒，可喜可畏。水涯有巨人迹数
十，所谓佛迹也。暮归倒行，观山烧火甚俛。仰度数谷，
至江山月出，击汰中流，掬弄珠璧。到家二鼓，复与过
饮酒，食馀甘煮菜，顾影颓然，不复甚寐，书以付过。
苏轼后《赤壁赋》：是岁十月之望，步自雪堂，“《将归于临
皋。二客从》予过黄泥之坂。霜露既降，水叶尽脱，人影
在地，仰见明月。顾而乐之，行歌相答。

《苏轼集》：“岭南气候不常，余尝谓菊花开时即重阳，十
月初吉菊始开，乃与客作重九。”

《宋史礼志》：徽宗以十月十日为天宁节，定上寿仪。
《玉海》：崇宁元年十月十七日戊辰，初建辟雍，外圆内
方，为屋一千八百七十二楹。宰臣言：“奉诏，天下立学
官贡士，仍建外学于王国之南，待其岁考行艺，升之
太学。增上舍二百人，内舍六百人，处上舍。内舍于太
学，处外舍于外学。”

政和三年十月二十日，礼部“请以南仲、召虎、方叔、吉
甫、尉缭配食武成王庙。”

《宋史礼志》：政和三年以十月二十五日为天符节。
《春渚记闻》：谢石，成都人，宣和间至京师，以“相”字言人
祸福，无不奇中者，名闻九重。上皇因书一“朝”字，令中
贵人持往试之。石见字，以手加额曰：“朝字”离之为“十
月十日”字，非此月此日所生之天人，当谁书也？一座
尽惊，中贵驰奏。翼日召至后苑，锡赉甚厚，并与补承
信郎。

《东京梦华录》：“十月一日，宰臣以下受衣著锦袄三日。”
〈今则五日〉士庶皆出城飨坟，禁中车马出道者院及西京
朝陵宗室车马，亦如寒食节，有司进煖炉炭，民间皆
置酒，作煖炉会也。初十日，天宁节前一月，教坊集诸
妓阅乐。初八日，枢密院率修武郎以上。初十日，尚书
省宰执率宣教郎以上，并诣相国寺，罢散祝圣斋筵，
次赴尚书省都厅赐宴。十二日，宰执、亲王、宗室、百官
入内上寿，大起居，搢笏舞蹈，乐未作，集英殿山楼上
教坊乐人效百禽鸣，内外肃然。止闻半空和鸣，若鸾
凤翔集。百官以下谢坐讫，宰执、禁从、亲王、宗室观察
使以上并大辽、高丽、夏国使副坐于殿上，诸卿、少百
官、诸国中节使人坐两廊，军校以下排在山楼之后，
皆以红面青𧝋黑漆矮偏钉，每分列环饼、油饼、枣、塔
为看盘，次列果子，惟《大辽》加之。猪、羊、鸡、鹅、兔连骨熟
肉为看盘，皆以小绳束之。又生葱、韭、蒜、醋各一，楪三
五人共列浆水一桶，立杓数枚。教坊色长二人，在殿
上栏干边皆诨裹，宽紫袍、金带，义襕看盏，斟御酒，看
盏者举其袖唱引曰“绥御酒”，声绝，拂双袖于栏干而
止。宰臣酒则曰“绥酒”，如前。教坊乐部列于山楼下彩
棚中，皆裹长脚悫头，随逐部服，紫、绯、绿三色宽衫，黄义襕，镀金凹面腰带。前列拍板十串一行，次一色画
面琵琶五十面。次列箜篌两座，箜篌高三尺许，形如
半边木梳，黑漆镂花，金装画。下有台座，张二十五弦，
一人跪而交手擘之，以次高架。大鼓二面，彩画花地
金龙，击鼓人背结宽袖，别套黄窄袖垂结带，金裹鼓
棒，两手高举互击，宛若流星。后有羯鼓两座，如寻常
番鼓子，置之小卓子上，两手皆执杖击之，杖鼓应焉。
次列铁石方响，明金彩画架子，双垂流苏。次列箫笙、
埙箎、觱篥、龙笛之类，两旁对列杖鼓二百，面皆长脚
悫头，紫绣抹额，背系紫宽衫，黄窄袖结，黄《义襕》诸杂
剧色皆诨裹，各服本色紫绯绿宽衫，义襕镀金带。自
殿陛对立，直至乐棚。每遇舞者入场，则排立者叉手
举左右肩，动足应拍，一齐群舞，谓之《挼曲子》。第一盏
御酒，歌板色一名唱中腔。一遍讫，先笙与箫笛各一
管和，又一遍，众乐齐举，独闻歌者之声。宰臣酒，乐部
起倾杯。百官酒，三台舞旋，多是雷中庆，其馀乐人舞
者，诨裹宽衫，唯中庆有官，故展裹。舞曲破。前一遍，
舞者入场，至歇拍，续一人入场，对舞数拍，前舞者退，
独后舞者终其曲，谓之“舞末。”第二盏，御酒歌板色唱
如前。《宰臣酒慢》曲子、《百官酒三台》舞如前。第三盏，左
右军百戏入场，一时呈拽，所为左右军，乃军师、坊市
两厢也，非诸军之军。百戏乃上竿、跳索、倒立、折腰、弄
碗、注、踢瓶、筋斗、擎戴之类，即不用狮豹大旗、神鬼也。
艺人或男或女，皆红巾彩服，殿前自有石镌柱窠，百
戏入场，旋立其戏竿。凡御宴至第三盏，方有下酒肉
咸豉、爆肉，双下驼峰角子。第四盏如上仪，舞毕，发谭
子，参军色执竹竿拂子，念致语口号。诸杂剧色打和，
再作语，勾合大曲舞，下酒榼。“子、骨头、索粉、白肉、胡
饼，第五盏，御酒独弹琵琶，宰臣酒独打方响。”凡独奏
乐，并乐人谢恩讫，上殿奏之。百官酒，乐部起三台，舞
如前毕。参军色执竹竿子作语，勾小儿队舞小儿各
选年十二三者二百馀人，列四行，每行队头一名，四
人簇拥，并小隐士帽，著绯绿紫青生色花衫，上领四
《契义》襕束带，各执花枝排定。先有四人裹卷脚悫头
紫衫者，擎一彩殿子，内金贴字牌，擂鼓而进，谓之队
名牌。上有一联，谓如“《九韶》翔彩凤，八佾舞青鸾”之句。
乐部举乐，小儿舞步进前，直叩殿陛。参军色作语问
小儿，班首近前进口号，杂剧人皆打和毕，乐作，群舞
合唱，且舞且唱，又唱《破子》毕，小儿班首入进致语，勾
杂剧入场，一场两段。时教坊杂剧色鳖膨，刘乔、侯伯
朝，孟景初，王颜喜而下，皆使副也。内殿杂剧，为有使
人预宴，不敢深作谐谑，惟用群队装其似像市语谓
之“拽串。”杂戏毕，参军色作，语放小儿队，又群舞《应天》
长曲子，出场下酒群仙。“天花饼、太平毕罗干饭、缕
肉羹、莲花肉饼。”驾兴歇座，百官退出殿门幕次。须臾，
追班起居，再坐。第六盏，御酒笙《起慢》曲子，宰臣酒慢
曲子，百官酒，三台舞。左右军筑球殿前，旋立球门，约
高三丈许，杂彩结络，留门一尺许。左军球头苏述，长
脚悫头，红锦袄，馀皆卷脚悫头，亦红锦袄十馀人；右
军球头孟宣，并十馀人，皆青锦衣，乐部哨笛杖鼓断
送。左军先以球团转众，小筑数遭，有一对次球头，小
筑数下，待其端正，即供球与球头，打大膁过球门。右
军承得球，复团转众，小筑数遭，次球头，亦依前供球
与球头，以大膁打过，或有即便复过者胜。胜者赐以
银碗锦彩，拜舞谢恩，以赐锦共披而拜也。不胜者球
头吃鞭，仍“加抹抢，下酒，假鼋鱼、密浮酥捺花。”第七盏，
御酒慢曲子，宰臣酒皆慢曲子，百官酒三台舞讫，参
军色作语，勾女童队。入场女童皆选两军妙龄容艳
过人者四百馀人，或戴花冠，或仙人髻，鸦霞之服，或
卷曲花脚悫头，四契红黄生色销金锦绣之衣，结束
不常，莫不一时新妆，曲尽其妙。杖子头四人，皆裹曲
脚，向后指天，悫头簪花，红黄宽袖衫，义襕，执银裹头。
杖子皆都城角者。当时乃“陈奴哥、俎姐哥、李伴奴、《双
奴》”，馀不足数。亦每名四人簇拥，多作仙童，丫髻仙裳，
执花舞步，进前成列。或舞《采莲》，则殿前皆列莲花，槛
曲亦进队名。参军色作语，问队杖子头者进口号，且
舞且唱。乐部断送采莲讫，曲终复群舞唱中腔毕，女
童进致语，勾杂戏入场，亦一场两段讫，参军色作语，
放女童队。又群唱曲子，舞步出场，比之小儿节次增
多矣。下酒，排炊羊，胡饼炙金肠。第八盏，御酒歌板色，
一名《唱踏歌》，《宰臣酒》慢曲子，百官酒《三台舞》，合曲《破
舞旋》下酒，《假沙鱼》、独下馒头肚羹。第九盏，御酒慢曲
子，宰臣酒慢曲子，百官酒，三台舞曲如前。左右军相
扑下酒，水饭簇饤下饭。驾兴，御筵酒盏皆屈卮如菜
碗样，而有手把子，殿上纯金，廊下纯银，食器、金银𨱋、
漆碗楪也。宴退，臣僚皆簪花归私第，呵引从人皆簪
花，并破官钱。诸女童队出右掖门，少年豪俊争以宝
具供送，饮食酒果迎接，各乘骏骑而归。或花冠，或作
男子结束，自御街驰骤，竞逞华丽，观者如堵。《省宴》亦
如此。

是月，“立冬前五日，西御园进冬菜。”京师地寒，冬月无蔬菜，上至宫禁，下及民间，一时收藏，以充一冬食用。
于是车载马驼，充塞道路。时物姜豉。子、红丝、末脏、
鹅梨、榅桲、蛤蜊、螃蟹。
《枫窗小牍》：绍兴九年十月二十一日，诏皇太后宫殿
名“慈宁”

《玉海》：绍兴二十五年十月九日，周麟之言：“太庙生灵
芝，九茎连叶，宜制华旗，绘灵芝之形，以章伟绩。”奏可。
十一日，礼部侍郎王珉等言：“赣州太平瑞木，黎州甘
露，道州连理木，遂宁嘉禾，镇江瑞瓜，南安双莲，严、信
州芝草，皆太平盛事，请命有司图状，制为华旗。”从之。
乾道四年戊子十月十六日甲辰，幸茅滩大阅前一
日，于教场东，列幕宿营，皇帝登台，举黄旗，诸军呼拜
者三；举白旗变方阵，为避适之形；举黄旗变圆阵，为
《自环内固》之形；举赤旗变锐阵，诸军鱼贯斜列，为冲
敌之形；举青旗变直阵。上亲御甲胄，指授方略，欢呼
犒赏有加焉。上谓王逵曰：“军律整肃，卿之力也。”
孝宗时，陈良祐因会庆节摭唐太宗事百二十条，议
其当否，目曰《会庆万年金鉴录》，上之。

辟寒。十月二十二日，孝宗皇帝会庆圣节，至日，车驾
过宫，太上外殿起居，簪花拜舞，进寿酒。太上回赐，次
至太后殿行礼，乃从太上至后苑梅坡看早梅，浣溪
亭看小春海棠。午初，至载忻堂，排当官里换素帽，太
后赐官里女乐二十人，上再拜谢恩。教坊都管王喜
等进新制《会庆万年薄媚曲》破对舞，并赐银绢。太上
以白玉桃杯赐上御酒云：“学取老爷年纪，早早还京。”
上饮酒再拜谢恩。三杯后，官家换背儿免拜，皇后换
团花背儿，太子免系裹再坐。本宫御侍六人，并陞郡
夫人，就赐诰谢恩，照例支散目子钱。太上又赐官里
玉酒器十件，累珠嵌宝器一千两，克丝作金龙装花
软套榼子一副。侍宴官吴郡王以下，各赐金盘盏段、
疋薇露酒、香茶等。是日，官里大醉。申牌后，宣逍遥子
入便门，升辇还内。

十月，御前供进夹罗御服，臣僚服锦袄子夹，公服授
衣之遗意。自是御炉日设火，至明年二月朔止，皇后
殿开炉节排，当是月遣使朝陵，如寒食仪。都人亦出
郊拜墓，用绵裘、楮衣之类。

《绍熙行礼记》：绍熙四年十月会庆节，工部尚书赵彦
逾等上疏重华，乞会庆圣节先期谕旨，勿免过宫。寿
皇御笔：“朕自秋凉以来，思与皇帝相见，所有卿等奏
札，已令进御前矣。”庚申，诏过宫，又不果出。至戊寅，上
始朝重华，都人皆大喜。

《宋史礼志》：宁宗以十月十九日为天祐节，寻改为“瑞
庆节。”

《近异录》：宋庆元二年十月二十夜三更后，月初出。时
临安、嘉兴两郡人未寝者，皆见其团圆如望夕。太史
奏“是为上瑞，其地当十年大稔。”

真德秀跋《敕封慧应大师后记》：“建宁府浦城县景祐
南丰院故净空禅师，嘉定十五年，汀、邵、剑三州疫者
各以万计。将及县境。时既十月矣，而炎郁不少衰。知
县亟诣师祷焉。风雨旋至，瑞雪继之。浃旬之间，疠气
如洗。”

元好问《满庭芳》词并序正大四年戊子十月，汴京遇
仙楼酒家杨广道、赵君瑞，皆山后人。其乡僧李菩萨
者，狂人也，常就之借宿。每酒客散，从外来，卧具有闲
剩，则就之，不然，赤地亦寝。一日，天寒甚，杨怜其羁穷，
饮之酒，僧若愧焉。晨起，僧持酒碗出，同宿者闻噀声。
少焉，僧云：“增明亭前牡丹开矣，速往看之，人狂而不
信也。”已乃果有两花，僧亦去京师，观者填咽，酒垆为
之一空，杨因获利不赀，盖僧以是报杨也。“天上殷韩，
解羁官府，烂游舞榭歌楼。开花酿酒，来看帝王州。常
见牡丹开候，独占断、谷雨风流。仙家好，霜天槁叶，秾
艳破春柔。狂僧谁借手，一杯唤起，绿怨红愁。看天香
国艳，梅菊替人羞。尽揭纱笼护日，容”光动、玉斝琼舟。
都人士女，年年十月，常记遇仙楼。

《续夷坚志》：“道士杨谷字洞微，代州人。隐居华山，晚爱
中方，卜居之。中方旧无泉，苦于远汲，洞微言山秀如
此，不应无泉。乃沐斋致祷，筮之得吉征。是时十月，庵
旁近葵花荣茂，洞微云：‘于文草癸为葵，此殆水征也’。
与道士行寻之，见巽隅草树隐隐有微润，掘之，果得
泉，可供数百指。然东隔绝涧，南限群峰，石壁峻峭，几”
百步不可越。乃就壁取石，凿窍嵌之，叠为石梁，甃泉
为池，自是中方得水甚异，至今人目为“杨公泉。”
《真腊风土记》：每用中国十月为正月。是月也，名为佳
得。当国宫之前，缚一大棚，上可容千馀人，尽挂灯球
花朵之属。其对岸远离二十丈地，则以木接续缚成
高棚，如造塔扑竿之状，可高二十馀丈。每夜设三四
座或五六座，装烟火爆杖于其上。此皆诸属郡及诸
府第认直。遇夜则请国王出观，点放烟火爆杖，烟火
虽百里之外皆见之，爆杖其大如炮，声震一城。其官
属贵戚，每人分以巨烛槟榔，所费甚夥。国王亦请奉
使观焉，如是者半月而后止《江西通志》：“赣州吕氏手植白牡丹，于洪武六年冬十
月，冰雪中盛开，状若玉盘盂”，照耀风日。

《太平清话》：孙汉阳十月便以薪草缚柑橘上，余曰：“此
为木奴著裘。”

《熙朝乐事》：“十月朔日，人家祭奠于祖考，或有举扫松
浇墓之礼者。”八日则以白米和胡桃、榛松、乳菌、枣栗
之类作粥，谓之“腊八粥。十五日为下元节，俗传水官
解厄之辰，亦有持斋诵经者。”

《帝京景物略》：十月一日，纸肆裁纸五色，作男女衣，长
足有咫，曰“寒衣”，有疏印缄识，其姓字辈行，如寄书然。
家家修具夜奠，呼而焚之，其门曰“送寒衣。”新丧白纸
为之，曰“新鬼”，不敢衣彩也。送白衣者哭，女声十九，男
声十一。是月羊始市，儿取羊后胫之、膝之轮骨，曰“贝
石。”置一而一，掷之置者不动，掷之不过，置者乃掷。置
者，若动掷之，而过胜负，以生其骨轮四面两端凹曰
真，凸曰诡勾，曰骚轮，曰背立，曰《顶骨。律》其顶岐亦曰
真，平亦曰诡。盖真胜诡负，而骚背闲、顶平再胜顶岐
三胜，其胜负也，以《贝石》。

右安门外南十里草桥北。土近泉，宜花，居人以种花
为业，冬则温火暄之，十月中旬，牡丹已进御矣。
《昌平山水记》：“黄花镇有鼠，色如貂而毛浅。初冬掇榛
实贮穴中，为岐洞贮之，多至二三斗，美好倍于人所
收者，土人每掘取之。”

《易经·坤上六》：“龙战于野。”〈集解〉侯果曰：坤，十月卦也。乾位
西北，又当十月。阴穷于亥，穷阴薄阳，所以战也。干宝
曰：阴在上六，十月之时也。爻终于西，而卦成于干。干
体纯刚，不堪阴盛，故曰“龙战。”

《诗经鄘风定之方中章》：“定之方中，作于楚宫。”〈朱注〉定北
方之宿，营室星也。此星昏而正中，夏正十月也。于是
时可以营制宫室，故谓之“营室。”

《豳风》“七月章，十月陨萚。”〈朱注〉陨坠，萚落也。谓草木陨落
也。

十月蟋蟀入我床下。〈正义〉至于十月，则蟋蟀之虫入于
我之床下。〈朱注〉暑则在野，寒则依人。

《仪礼》乡饮酒之礼注：“今郡国十月行此饮酒之礼。”〈疏〉
周谓之“十二月”，即夏之十月。

《燕礼》注：“燕于路寝，相亲昵也。”今辟雍十月行此燕礼。
《国语》：“十月成梁，其时儆曰：‘收而场功，偫而畚挶，营室
之中，土功其始。火之初见，期于司里。此先王之所以
不用财贿，而广施德于天下者也’。”〈注〉《成梁》，所以便民，
使不涉也。儆儆，告其民也。“收而场功”，使人收。囷，仓也。
偫，具也。畚，土笼也。挶，舁上之器。定谓之营室，谓建亥
小雪之中，定星昏正于午，土功可以始也。期，会也。致
其筑作之具，会于司里之官。《施德》谓因时警戒，谨盖
藏，成筑功也。

《国语》：“日月会于龙。”土气含收，天明昌作，百嘉备舍，
群神频行，国于是乎烝尝，家于是乎尝祀。百姓夫妇，
择其令辰，奉其牺牲，敬其齍盛，洁其粪除，慎其采服，
禋其酒醴，帅其子姓，从其时享，虔其宗祝，道其顺辞，
以昭祀其先祖。〈注〉“《龙》尾也。”谓周十二月、夏十月也。
日月合辰于尾。

《诗含神雾》：“唐地处孟冬之位，得常山大岳之风，音中
羽，其地硗确而收，其民俭而好蓄，此唐尧之所处。”
《吕氏春秋任地》篇：“草諯大月。”

《史记天官书》：“大渊献岁，岁阴在亥，星居辰。以十月与
角、亢辰出，曰大章。苍苍然，星若跃而阴出旦，是谓正
平。起师旅，其率必武，其国有德，将有四海。其失次，有
应见娄。”

《司马相如传》：“揭车衡兰槀。本射干。”〈注〉郭璞曰：“揭车，一
名乞舆。槀，本射干，十月生，皆香草。”
《汉书食货志》：“冬则毕入于室，其《诗》曰：‘十月蟋蟀，入我
床下。嗟我妇子，聿为改岁，入此室处，所以顺阴阳，备
寇贼，习礼文也’。”

《春秋繁露四祭篇》：“蒸者，以十月进初稻也。”

《后汉书张纯传》：“祫祭以冬十月，冬者，五谷成熟，物备
礼成故也。”

《乌桓传》“其土地宜穄及东墙，东墙似蓬草，实如穄子，
至十月而熟。”

《白虎通五行篇》：“十月律谓之应锺何？锺，动也，言万物
应阳而动，下藏也。”

《风俗通义》：谨按《明堂月令》：“孟冬之月，其祀灶也。五祀
之神，王者所祭。古之神圣，有功德于民，非老妇也。”
《四民月令》：十月作脯，以供腊祀。

十月，农事毕，五谷既登，家备储畜，乃顺时令也。
《月令章句》自尾四度至斗六度，谓之析木之次，小雪
居之，燕之分野范汪《祠制》，孟冬祭用椑柿。

《名医别录》：“遂阳木，味甘，无毒。主益气。生山中，如白杨
叶。三月实，十月熟，赤可食。”

云实一名云英。主治消渴。生河间川谷。十月采，暴干。
《三礼义宗》：“十月小雪为中者，气叙转寒，雨变成雪，故
以小雪为中。”

《魏书律历志》：次卦，“十月，艮、既济、噬嗑、大过、坤。”

《齐民要术》：“布菜种，十月中，于墙南日阳中掏作坑，深
四五尺，取杂菜种别布之，一行菜，一行土，去坎一尺
便止。”

栽石榴法：“十月中以槁裹而缠之，不裹则冻死。
用生姜净洗削治。十月酒糟中藏之泥头，十日熟，出
水洗，内蜜中。”

《广志》曰：“枳柜，叶似蒲柳，子似珊瑚，其味如蜜，十月熟。
树干者美。出南方邳郯，大如指。”

十月收芜菁，讫时收蜀芥、芸薹，足霜乃收，不足霜即
涩。

《种茄子法》：十月种者，如《区种瓜》法，推雪著区中，则不
须栽。

冬瓜越瓜，瓠子，十月区种，如区种瓜法。冬则推雪著
区上为堆，润泽肥好，乃胜春种。

蘘荷宜在树阴下种之，十月终，以谷麦种覆之。
种葵，十月末，地将冻散子劳之，人足践踏之乃佳。
胡荽，十月足，霜乃收之。取子者仍留根间，拔令稀，以
草覆。

造酒法：用黍米麹一斗，杀米一石，秫米令酒薄，不任
事。治麹必使表里四畔孔内悉皆净削，然后细锉，令
如枣栗，曝使极干。一斗麹用水一斗五升，十月桑落，
初冻则收水酿者为上时春酒。

《通典》：“古之为理在周，知人数乃均其事役。《周官》有比、
闾、族、乡、党、遂之制，维持其政，纲纪其人。孟冬献民数
于王，王拜受之。其敬之守之，如此其重也。”

《酉阳杂俎》：王母桃，洛阳华林园内有之，十月始熟，形
如栝楼。俗语曰：“王母甘桃，食之解劳。”亦名西王母桃。
《周易集解》：“龙蛇之蛰，以存身也。”虞翻曰：龙潜而蛇藏。
阴息初，巽为蛇。阳息初，震为龙，十月坤成，十一月复
生。姤巽在下，龙蛇俱蛰。初，坤为身，故龙蛇之蛰以藏
身。

“干以君之”荀爽曰：谓建亥之月，乾坤合居，君臣位得
也。

《望气经》“十月癸巳，雾赤为兵，青为殃。”

《宋史·河渠志》：“十月水落安流，复其故道，谓之复槽水。”
《本草衍义》：“蒴藋花白，子初青如绿豆颗，十月方熟红。”
《图经本草》：“十月上己日，取槐子去皮，纳新瓶中，封口
二七日，初服一枚，再服二枚，日加一枚。至十日又从
一枚起，终而复始，令人可夜读书。”

桑叶，《神仙服食方》：以四月桑茂盛时采叶。又十月霜
后，三分二分已落时，一分在者，名神仙叶，即采取与
前叶同阴干捣末，丸散任服，或煎水代茶饮之。
《梦溪笔谈》：十月万物登成，可以会计，故曰“功曹。”
《补笔谈》：世俗十月遇壬日，北人谓之入易，吴人谓之
倒布。壬日气候，如本月癸日差温类九月，甲日类八
月，如此倒布之，直至辛日。如十一月遇春秋时节即
温，夏即暑，冬则寒，辛日以后，自如时令。此不出《阴阳
书》，然每岁候之，亦时有准，莫知何谓。

《事物纪原》《礼杂记》曰：“子贡观于蜡子曰：‘百日之蜡，一
日之泽’。”郑康成谓岁十二月索鬼神而祭祀，则党正
以礼属民而饮酒，劳农而休息之，使之燕乐，是君之
泽也。今赛社则其事尔。今人以岁十月农功毕，里社
致酒食以报田神，因相与饮乐，世谓里社始于周人
之蜡云。

《岳阳风土记》：“岳州地极热，十月犹单衣，或摇扇。蛙鸣
似夏，鸟鸣似春。浓云疏星，震雷暴雨，如中州六、七月
间。”

《岁时杂记》：京人十月朔沃酒，乃炙脔肉于炉中，团坐
饮啖，谓之“煖炉。”

《路史》：“每岁阳月，盍百种萃万民蜡戏于国中。”

山家清供牛蒡脯，“孟冬采根，去皮净洗，煮槌匾，压以
盐、酱、茴、萝、姜、椒、熟油诸料，研细，火焙干食之，如肉脯
之味。”

杜甫十月一日有“粔籹作人情”之句。考《楚辞》“粔籹蜜
饵。”粔籹乃蜜面之干也，十月，开炉饼也。
《山堂肆考》：邕管溪峒风俗，以十月取鹅之软毛为被
以御寒，故柳宗元《峒氓》诗有“鹅毛御腊缝山罽”之句。
《山堂考索》：《月令》：孟冬祈于天宗。卢植注云：天宗，六宗
之神。李郃谓六宗上不及天，下不及地，旁不及四，方
在六合之中。

病榻手欥：秦以建亥之月为岁首，自是不思古之乱
制。汉之陋儒，伪造《易纬》云：“尧以甲子天元为推术，甲
子为蔀首，起十月朔。”而谓秦首亥，本此是其瞽说，与
《尧典》背矣。宋朱震又曰：“连山首艮，风始于不周，实居西北，于辰为亥，此颛顼所以首十月也。”是因汉儒之
陋，而又诬颛顼矣。

《太平清话》：吴人于十月采小春茶，此时不独逗漏花
枝，而尤喜月光晴暖。从此蹉过，霜凄雁冻，不复可堪。
缾史月表：“十月花盟主白宝珠茶梅花客卿山茶花，
甘菊花，花使令，野菊，寒菊，芭蕉花。”

《花历十月》木叶脱，芳草化为薪。苔枯芦始荻，朝菌歇，
花藏不见。

《月令演》“十月，秦岁首。”〈朔日〉《储谷　煖炉会　小春　下
元》。〈十五〉祭《司寒》。〈亥日〉

《本草纲目》：贝母生晋地，十月采根，暴干。《诗》云：“言采其
莔”，即此。一作䖟，谓根状如䖟也。
无患子名菩提子，十月采实，煮熟去核，捣和麦面作
澡药。去垢同于肥皂用洗真珠甚妙。

《补衍》开辟后，光音天人诞降大圣，曰浑敦氏，即盘古
氏、初天皇氏也。龙首人身，神灵一日九变，一万八千
岁为一甲子。荆湖南以十月十六日为生辰，有“初地
皇氏、初人皇氏。”

《道经》：“道家以十月一日为民，岁腊三万六千神煞，其
日可谢罪祈求，延年益寿。”

十月三日，四海三元龙王奏水府曰：“龙聚日。”

十月六日，天曹诸司，五岳五帝注生籍日。

《藏经》“十月十九五百罗汉会经日。”

《法苑珠林》：“宋尼释慧玉，长安人也。行业勤修，经戒通
备。尝南渡樊郢，住江陵灵收寺。元嘉十四年十月夜，
见寺东树有紫光烂起，晖映一林，以告同学妙光等，
而悉弗之见也。二十馀日，玉常见焉。后寺主释法弘
将于树下营筑禅基，仰首条间得金座像，高尺许。
宋路昭太后大明四年，造普贤菩萨乘宝轝白象，安
于”中兴禅房，因设讲于寺。其年十月八日，斋毕解座，
会僧二百人。于时寺宇始构，帝辇跸临幸，旬必数四。
僧徒勤整，禁卫严肃。忽有一僧预于座次，丰貌秀举，
阖堂惊瞩，忽不复见。列筵同睹，识其神人矣。

《传灯录》：梁武帝遣使迎请达摩。十月一日师至金陵。
帝问：“如何是圣谛第一义？”师曰：“廓然无圣。”帝曰：“对朕
者谁？”师曰：“不识。”帝不领悟。师知几不契，是月十九日
潜回江北。十一月二十三日届于洛阳，当后魏孝文
太和十年也。

师以化缘已毕，传法得人，端坐而逝，即后魏孝文帝
太和十九年丙辰岁十月五日也。葬熊耳山，起塔于
定林寺。后三岁，魏宋云奉使西域，遇师于葱岭，见手
携只履，翩翩独逝。云问“师何往？”曰：“西天去。”

柳宗元《曹溪六祖大鉴禅师碑》：“扶风公廉问岭南三
年，以佛氏第六祖未有称号，疏闻于上。诏谥大鉴禅
师塔曰灵照之塔。元和十月十三日，下尚书祠部，符
到都府，公命部吏告于其祠。幢盖钟鼓，增山盈谷，万
人咸会，若闻鬼神。”

《原化记》：崔希真十月初一日雪，遇老父于门，献松花
酒。老父曰：“花酒无味。”乃于怀中取丸药置酒中，味极
美。后问天师，天师曰：“此真人葛洪第三子，其药乃千
岁松醪也。”

《云笈七签》：“十月五日，名建生大会斋，三官考核功过，
依日斋戒，可祈景福。”

《贵耳录》：陈习庵名埙，省元父母求子于佛照光禅师，
就上写一偈，末后二句云：“诸菩提，齐著力，只今生个
大男儿。”此十月三十日书。至十二月三十日，习庵生，
父母乞名于佛，照光曰：“觉老。”余亲见二状，习庵无髭，
有则去之。凡有除目，即先梦见，住院前身即一尊宿
也。